Радивоје Керовић је рођен 1913. године у селу Тобут испод планине Мајевице у североисточној Босни и Херцеговини у имућној породици са дугом традицијом учествовања у националним питањима српског народа и великим бројем родољуба. Радивојев отац Благоје Керовић био је члан Сокола и Младе Босне. После Сарајевског атентата пребегао је у Србију и као добровољац у српској војсци учествовао је у низу битака, укључујући и пробој Солунског фронта. Стекао је више одликовања. После рата, као најугледнији домаћин из области Мајевице, био је народни посланик и председник општине Прибој. Његов деда Митар и стриц Неђо преминули су током Првог светског рата у аустроугарском логору Мелерсдорф. Други стриц, Јован, дезертирао је из аустроугарске војске и придружио се добровољцима при руској армији. Погинуо је 1916. у Добруџи.